
	TAPA VALLAVOLIKOGU
	

	MÄÄRUS
	




	Tapa

	

	

	Tapa vallavolikogu 27.06.2018 määruse nr 28 „Tapa Vallahooldus põhimäärus” muutmine 

	


	Määrus kehtestatakse kohaliku omavalitsuse korralduse seaduse § 35 lg 2 ning Tapa vallavolikogu 28.03.2018 määruse nr 12 „Tapa valla põhimäärus“ § 67 lg 5 alusel.

§ 1. Määruse muutmine

Tapa vallavolikogu 27. juuni 2018 määruse nr 28 „Tapa Vallahooldus põhimäärus“ § 6 lõikes 1 tehakse järgmised muudatused:
1) punkt 8 muudetakse ja sõnastatakse järgmiselt: 
“8) hallata valla jäätmejaamade (sh kompostimisväljaku) territooriumi, hooneid ja rajatisi ning hoida neid korras;”;

2) lisatakse punkt 10 järgmises sõnastuses:
“10) korraldada valla jäätmejaamade (sh kompostimisväljaku) igapäevast tööd ning tagada keskkonnalubade nõuete täitmine ja õigusaktidega sätestatud aruandluse esitamine;”.

§ 2. Määruse jõustumine

Määrus jõustub kolmandal päeval pärast Riigi Teatajas avaldamist.

	




	(allkirjastatud digitaalselt)

Maksim Butšenkov
vallavolikogu esimees














	Seletuskiri

“Tapa vallavolikogu 27.06.2018 määruse nr 28 „Tapa Vallahooldus põhimäärus” muutmine”


	1. Eelnõu eesmärk ja vajadus
Eelnõu eesmärk on täpsustada Tapa Vallahoolduse ülesandeid seoses valla jäätmejaamade ja kompostimisväljaku igapäevase töö korraldamise ülevõtmisega. Põhimääruses sätestatakse selgelt asutuse ülesanded nii jäätmekäitluskohtade korrashoiu kui ka nende töö korraldamise, keskkonnalubade nõuete täitmise ja aruandluse osas.

Varem korraldati Tapa jäätmejaama ja kompostimisväljaku käitamist riigihangete tulemusel sõlmitud lepingute alusel. Tamsalu jäätmejaama haldas vald ise ning jäätmete äraveo ja käitlemise teenust korraldati riigihanke tulemusel sõlmitud lepingu alusel. Tapa vald on alates 1. septembrist 2026 võtnud jäätmejaamade igapäevase töö korraldamise enda ülesandeks ning seda täidab vallavalitsuse hallatav asutus Tapa Vallahooldus.

Muudatus puudutab Tapa jäätmejaama aadressil Loode 32, Tapa linn, Tamsalu jäätmejaama aadressil Raudtee 4, Tamsalu linn, ning kompostimisväljakut aadressil Veepuhastusjaama, Kaeva küla.

Kehtiva põhimääruse § 6 lõike 1 punkt 8 näeb ette jäätmejaamade territooriumi, hoonete ja rajatiste haldamise ning korrashoiu. Sellest ei nähtu piisavalt selgelt asutuse ülesanne korraldada jäätmejaamade igapäevast tööd ning täita sellega seotud keskkonnaalaseid kohustusi. Seetõttu on vaja täiendada põhimääruses sätestatud ülesandeid ja nimetada sõnaselgelt ka kompostimisväljak.

2. Õiguslik alus
Eelnõu õiguslik alus on kohaliku omavalitsuse korralduse seaduse § 35 lõige 2 ning Tapa vallavolikogu 28. märtsi 2018 määruse nr 12 „Tapa valla põhimäärus” § 67 lõige 5. Tapa Vallahoolduse põhimääruse § 2 lõike 3 kohaselt kinnitab ja muudab asutuse põhimäärust Tapa vallavolikogu.

3. Eelnõu sisu ja mõju
Eelnõuga muudetakse põhimääruse § 6 lõike 1 punkti 8 ning lisatakse samasse lõikesse punkt 10.

Punkti 8 täpsustatakse nii, et territooriumi, hoonete ja rajatiste haldamise ning korrashoiu ülesanne hõlmab lisaks valla jäätmejaamadele ka kompostimisväljakut. Sellega määratakse üheselt kindlaks selle ülesande ulatus.

Uue punktiga 10 sätestatakse Tapa Vallahoolduse ülesanne korraldada valla jäätmejaamade ja kompostimisväljaku igapäevast tööd, tagada keskkonnalubade nõuete täitmine ning esitada õigusaktidega nõutud aruandlus. Ülesande täitmine hõlmab muu hulgas jäätmete vastuvõtmise ja käitlemise töökorraldust, jäätmearvestuse pidamist ning vajalike andmete kogumist ja õigeaegset esitamist. Ohtlike jäätmete üleandmisega seotud saatekirjade koostamine ja nõuetekohane vormistamine on eraldi dokumenteerimiskohustus.

Muudatus viib asutuse põhimääruse vastavusse jäätmejaamade töö korraldamisel kasutusele võetud lahendusega ning selgitab Tapa Vallahoolduse ja vallavalitsuse vahelist ülesannete jaotust. Asutuse vastutusalasse kuuluvad nii jäätmekäitluskohtade korrashoid kui ka nende igapäevase töö nõuetekohane korraldamine. See toetab elanikele jäätmete üleandmise võimaluse järjepidevat tagamist ja keskkonnanõuete täitmist.

4. Rakendamine ja kulud
Pärast põhimääruse muutmist täpsustab vallavalitsus korraldusega ülesannete täitmise korraldust ja asutuse koostööd vallavalitsuse keskkonnaspetsialistiga. Asutuse juhataja korraldab tööjaotuse ning vajaduse korral ajakohastab töötajate ametijuhendid ja töökorralduse juhised.

Rakendamisel tuleb tagada, et igapäevase töö korraldus vastaks kehtivatele keskkonnalubadele ning vajalikud aruannete ja saatekirjade esitamise õigused oleksid olemas. Põhimääruse muutmisega määratakse vallasisene tööjaotus; keskkonnalubade muutmise vajadust hinnatakse eraldi.

Jäätmejaamadesse toodud jäätmete käitlemise ja veoga seotud kulud on 2027. a eelarve eelnõus arvestatud hangete eeldatavate maksumuste põhjal. Varasemalt oli tehtud üks hange jäätmete käitlemise kohta ning see sisaldas ka jäätmete vedu. Seoses riiklike nõuete muutumisega on vallavalitsus pidanud läbi viima kaks erinevat hanget: üks hange jäätmete käitlemiseks, teine jäätmete veoks käitluskohta. Hangete eeldatavad kogumaksumused on tõusnud seoses kütusehindade tõusuga ning riiklike saastetasumäärade tõusuga. Jäätmekäitluse reaalsed kulud sõltuvad sellest, kui palju jäätmeid jäätmejaamadesse tuuakse ning kui palju vedusid jäätmekäitluskohta teostatakse.


Määruse jõustumisel rakendatakse põhimääruses täpsustatud ülesandeid. Jõustumisaeg sätestatakse määruse §-s 2.

